„Градење на општинските капацитети за имплементација на проекти„

**Втор повик за предлог проекти**

**Подготовка на техничка документација за инфраструктурни проекти:**

**„Фонд за техничка документација“**

*Градење на капацитети во општините за изработка и имплементација на проекти за локален развој*

**24.Јуни 2020**

**Насоки за барателите**

**Ве молиме детално прочитајте ги упатствата и насоките во овој документ.**

# 1. ОСНОВНИ ИНФОРМАЦИИ ЗА ФОНДОТ ЗА ТЕХНИЧКА ДОКУМЕНТАЦИЈА

**1.1. Историјат**

Во ноември 2018 година УНДП и Шведската агенција за меѓународен развој (СИДА) го потпишаа Проектниот документ, со што се обележа почетокот на спроведувањето на Проектот „Градење на општинските капацитети за имплементација на проекти“. Една од трите главни цели на овој проект е да се „проектира, воспостави и менаџира со Фондот за техничка документација што ќе ги обезбеди финансиските средства што им се потребни на помалку развиените општини за да ги направат неопходните подготвителни активности (вклучително урбанистичките планови) за изработка на проекти коишто можат да конкурираат за фондови на ЕУ, државата или донатори, било преку директни грантови или за кредити со ниски камати.“ Со отворањето на преговорите за пристапување во ЕУ, после одлуките на Советот за општи прашања во март 2020 година и нивното потврдување од страна на Европскиот совет, перспективите на Северна Македонија, со кои се засили нејзината улога како земја корисничка на развојните фондови на ЕУ, станаа посуштински. Од овие причини релевантноста да се има добро подготвени развојни проекти се зголеми.

Од Проектот исто така се очекува да воспостави Индекс на развиеност на општините, алатка којашто ќе ѝ помогне на Владата, донаторите и други засегнати страни во регионалната развојна политика да одредат кои се помалку развиените општини согласно групата индикатори, врз основа на статистичките и други официјално достапни податоци. Вклучувањето на родовите аспекти во главните политики ќе биде опфатено во сите аспекти на спроведувањето на проектот, како и родово разделените податоци за да се идентификуваат различните потреби и приоритети за мажите и жените.

Резултатите од Првиот повик за предлози може да се најдат на <https://golocal.mk/wp-content/uploads/2020/03/Rezultati-od-prviot-povik-1.pdf>. Земајќи ги во предвид повратните информации од (потенцијалните) баратели и други институции, проектниот тим одлучи на следниов начин да го ажурира Вториот повик и да ги воведе следниве промени:

* Јавните претпријатија за комунални дејности и други јавни субјекти во сопственост или под контрола на општините имаат право да се дел од пријавите како партнери за спроведување, но ова партнерство не може да акумулира дополнителни средства од грантови, како во случајот со меѓуопштинската соработка. Јавно комунално претпријатие може да биде корисник на проектот, но апликацијата мора да ја поднесе општината;
* Центрите за развој на планските региони (во понатамошниот текст „Регионалните центри“) сега имаат право да се пријават и нивните пријави ќе се сметаат за регионални и меѓуопштински проекти на соработка согласно посебна листа на критериуми.
* Општините коишто веќе поднеле пријави за Првиот повик (успешно или не) можат повторно да се пријават за секој квалификуван модалитет, но приоритет при оценувањето и доделувањето на средства ќе им се даде на оние што претходно не се имаат пријавено, ниту добиле поддршка во првиот Повик.

Меѓутоа, квалитетот на проектните предлози и на нивната релевантност и понатаму е најважниот критериум при изборот. За сите прашања во врска со квалификуваноста ве молиме посетете ја страницата за Често поставувани прашања на проектниот вебсајт [www.lokalenrazvoj.mk](http://www.lokalenrazvoj.mk).

**1.2. Принципи, цели и приоритети на Фондот**

Како што е идентификувано во гореспоменатиот проектен документ, еден од најголемите проблеми со коишто се соочени општините во Северна Македонија во еден типичен проектен циклус[[1]](#footnote-2) е фазата на „формулирање“. Оваа фаза во проектниот циклус бара сложена подготовка на развојни проекти за да се добијат финансиски средства, особено оние проекти коишто обезбедуваат долгорочни бенефиции и влијание (покрај просечниот политички мандат). Исто така, треба да се земат во предвид сите други фази од проектниот циклус и затоа еден зајакнат капацитет за формулирање на квалитетни развојни проекти ќе придонесе за подобрување на капацитетот за справување со целокупниот проектен циклус. Проектните документи како што се бизнис плановите, студиите за изводливост, проценката на влијанието врз животната средина, градежните проекти (сите фази, вклучително инженерски работи, електрични инсталации, греење и водоинсталатерство, итн.), архитектонските и урбаните/руралните планови и студии за планирање, предмерот и слично, бараат значителни ресурси. Ова значи дека посилни напори во фазата на формулирање за веродостојни развојни проекти може да предизвикаат несразмерно поголемо позитивно влијание во развојот откако ќе бидат спроведени. Ова особено се однесува на регионалните и заедничките проекти кои опфаќаат две или повеќе општини каде Регионалните центри можат да преземат водечка улога во фазата на формулирање, како и на набавка и спроведување, при што се очекува да има трансфер на знаење и вештини на општинско ниво преку активно учество.

Целта на Фондот за техничка документација е да се зголеми капацитетот на општините за да се подготват основни и посложени (инфраструктурни) развојни проекти коишто ќе бидат подготвени за финансирање од други извори.

Конкретните цели на Фондот за техничка документација се:

* да се зајакне општинскиот капацитет за развој, финансирање и спроведување квалитетни проекти за локален развој, како и да се развие нивниот капацитет за учество во сите фази од посложени проекти што придонесуваат за поширок регионален развој;
* итно да им се обезбедат финансиски средства на оние на коишто најмногу им се потребни во подготовката на развојни проекти, во очекување на нови инструменти за финансирање за оваа цел;
* да се промовираат Индексот на развиеност на општините и Целите за одржлив развој (ЦОР), како и индикаторите поврзани со нив како елементи за планирање и спроведување на балансирани и одржливи политики и мерки за регионален и рурален развој.
* дополнително да се подобри квалитетот на животот и на жените и на мажите, пред сè во неразвиените општини и на најранливите социјални групи.

**1.3. Целите за одржлив развој**

Целите за одржлив развој и соодветните индикатори служат да се определи кои типови проекти и од кои области би можеле да добијат средства за изработка на техничка документација. Индикаторите се избрани на начин за да соодветствуваат на главните цели на проектот, и оние во однос на кои Република Северна Македонија постигнала незадоволителен напредок се означени со **(!)**:

ЦОР 11: Одржливи градови и заедници

Индикатори:

* **(!)** Просечна годишна концентрација на честички со дијаметар помал од 2,5 микрони (μg/m3)
* Пристап до извор на безбедна вода, по цевки (%)
* **(!)** Задоволство од јавниот превоз (%)

ЦОР 4: Квалитетно образование

Индикатори:

* **(!)** Вкупна стапка на запишување деца во основно училиште (%)
* **(!)** Пониска стапка на завршено средно образование (%)

ЦОР 5: Родова еднаквост

Индикатори:

* **(!)** Години кои жените ги минуваат во школување (како % од мажите)
* **(!)** Учество на жените во работната сила (како % од мажите)

ЦОР 8: Пристојна работа и економски развој

Индикатори:

* **(!)** Стапка на невработеност (%)

ЦОР 6: Чиста вода и санитарни услови

Индикатори:

* **(!)** Жители кои имаат пристап барем до вода за пиење (%)
* **(!)** Жители кои имаат пристап барем до основни санитарни услуги (%)
* Стапка на повлекување на свежа вода (%)
* Осиромашување на површински води од увоз на стоки (m3/годишно/по глава на жител)
* **(!)** Пречистени отпадни води (%)

ЦОР 7: Ценовно прифатлива и чиста енергија

Индикатори:

* Пристап до електрична енергија (%)
* **(!)** Пристап до чисти горива (%)
* **(!)** CO2 од горива и електрична енергија (MtCO2/TWh)

ЦОР 12: Одговорна потрошувачка и производство

* **(!)** Општински цврст отпад (кг/жител/дневно)
* **(!)** E-отпад (кг/глава на жител)
* **(!)** Емисии на реактивен азот (кг/глава на жител)

ЦОР 13: Мерки против климатските промени

* **(!)** Емисии наCO2 поврзани со енергија (тони CO2 по глава на жител)
* **(!)** Емисии наCO2 поврзани со увоз на стоки (тони CO2 по глава на жител)
* **(!)** Жители погодени од климатски катастрофи (на 100.000 жители)
* Емисии наCO2 поврзани со извоз на фосилни горива (кг/глава на жител)

**1.4. Достапни финансиски средства и финансиски обврски за барателите**

Вкупната достапна сума на Фондот за техничка документација изнесува 1 милион американски долари.

Минималните и максималните износи за кои може да поднесе пријава еден барател (општина или регионален центар) се утврдени на следното ниво:

* минималниот износ е 10.000,00 американски долари за општините и 20.000,00 американски долари за регионалните центри,
* максималниот износ е 30.000,00 американски долари за општините и 60.000,00 американски долари за регионалните центри

Во случаи кога пријавата е поднесена како партнерство од две или повеќе општини, сумите од претходниот параграф ќе се зголемат за 10.000 долари за секоја дополнителна општина – на пример, 40.000 долари за 2 општини што настапуваат како партнери, 50.000 долари за 3 општини итн. Правилото за минимален износ останува исто независно од договорот за партнерство. Во случајот на регионалните центри, не постои можност за нивни заеднички апликации.

Максималната поддршка согласно овој Повик за предлози е 100%, на пр. нема потреба за кофинансирање од барателите во случаи кога конечниот износ за поддршка, утврден преку процедури за избор и набавка, влегува во рамки на ограничувањата опишани горе.

Меѓутоа, во случаи кога овој конечен износ ги надминува овие ограничувања, барателот ќе треба да обезбеди кофинансирање од сопствени или други извори за постигнување на крајниот износ.

**2. ПРАВИЛА НА ПОВИКОТ ЗА ПРЕДЛОЗИ**

**2.1. Критериуми за подобност**

2.1.1. Подобност на барателите– кој може да се пријави?

Единствените подобни баратели согласно овој Повик за предлози се општините и осумте регионални центри во Република Северна Македонија[[2]](#footnote-3).

Краен корисник, на пример корисник на изработената техничка документација, може да биде секоја јавна институција финансирана од општината којашто се пријавила, а која работи на територијата на таа општина, како што се јавните комунални претпријатија и компаниите за одржување на комуналната инфраструктура, училишта, градинки и други институции. Таквата институција може да има и улога на партнер во пријавата, при што нејзини вработени ќе преземат обврски во рамките на спроведувањето. Меѓутоа, пријавата мора да биде поднесена и потпишана, а спроведувањето да биде гарантирано од одговорно лице од општината што се пријавила.

Учеството на крајниот корисник во спроведувањето, на пр. изработката на бараната техничка документација, треба да се опише и објасни во Формуларот за пријавување.

Во случаи кога пријавата е поднесена како партнерство на две или повеќе општини, една од нив треба да биде назначена како водечки партнер. Во случаи кога партнерот на општината е еден од јавните субјекти во сопственост или на друг начин под контрола на општинските власти општината секогаш ќе биде водечкиот партнер. Индивидуалните улоги на секој партнер во таква заедничка пријава треба да бидат објаснети во горенаведениот дел од Формуларот за пријавување, како и во Договорот за партнерство[[3]](#footnote-4).

2.1.2. Број на пријави – дали барателите од Првиот повик можат да поднесат друга пријава за Вториот повик и како се прави пресметката за партнерствата?

Секоја општина може да поднесе **САМО ЕДНА** пријава, без разлика дали е поединечна или во партнерство со друга општина(и). Меѓутоа ова не важи за пријавите поднесени од Регионалните центри. Ова значи дека општината може да поднесе сопствена ИЛИ меѓуопштинска партнерска пријава, и во исто време да биде наведена како корисник во пријава поднесена од Регионалниот центар. Регионалните центри можат да поднесат САМО ЕДНА пријава, без разлика на бројот на општини во планскиот регион.

2.1.3. Подобност на проектите – кои видови на проекти можат да добијат финансиски средства?

Подобноста на проектите за локален развој коишто можат да добијат финансиски средства во фазата на подготовка (формулација) согласно овој Повик за предлози била одредена (примарно) од нивото на остварување на релевантните Цели за одржлив развој (ЦОР) на национално ниво, како и од анализата на состојбата и податоците што ги обезбедуваат општините при градењето на Индексот на развиеност на општините (ИРО).

Подобни се оние проекти што потпаѓаат под следниве 3 главни групи:

1. Комунална, транспортна и бизнис инфраструктура:

* (Ре)конструкција на локални патишта, вклучувајќи асфалтирање и изградба на тротоари. Треба да се поднесе доказ дека сообраќајот во моментот предизвикува „тесни грла“, дека претставува пречка за локалниот економски развој или дека постојат проблеми поврзани со безбедноста на возачите, велосипедистите и пешаците;
* изградба и обнова на мрежата за водоснабдување (главниот цевковод, дистрибутивната мрежа, канализацијата, и др.);
* локални мостови, пешачки премини, велосипедски и пешачки патеки, јавен транспорт (автобуски постројки, железнички станици, и сл.);
* проекти за (ре)конструкција на снабдувањето со електрична енергија, улично осветлување, електрификација или зголемување на капацитетот за инфраструктура за потребите на бизнисите. Потребен е доказ во облик на потпишани договори и/или ќе треба да се поднесат писма за намера;
* проекти за инфраструктура поврзана со бизнисот ограничени на мали и средни претпријатија (МСП); (ре)конструкција на отворени и затворени пазари, деловни и претприемачки зони, бизнис инкубатори, сали за аукции, услови за стартапи, и др.

2. Социјална инфраструктура:

* (ре)конструкција на инфраструктурата во образованието и предучилишното образование: училишта и градинки
* (ре)конструкција на установите за грижа за стари лица и инфраструктурата околу јавните здравствени установи, со посебен фокус на лекциите научени од актуелната епидемија на КОВИД-19 – пристапни патишта и пунктови, паркинзи, пристап до помошни услуги и сл.;
* проекти за прилагодување на некоја јавна инфраструктура или друга установа за да стане достапна за лицата со попреченост;
* (ре)конструкција на јавни простори за уживање во природа, спорт, рекреација, семејни и социјални активности и размислување;
* (ре)конструкција на објекти коишто поддржуваат социјална инклузија и благосостојба на заедницата;
* (ре)конструкција на историски згради или објекти со уметничка или културна вредност.

3. Инфраструктура поврзана со животната средина, климатските промени и водата:

* проекти за управување со цврст отпад: затворање и/или обнова на депонии; (ре)конструкција на објекти за рециклирање, сортирање или пречистување; опрема за собирање или првичен третман. Ова треба да биде во согласност со националните стратегиите и насоките и тие на ЕУ.
* замена или воведување на системи за централно греење – транзиција кон одржливи извори на енергија, на пример префрлање од фосилни горива на поодржливи извори на енергија; техничка документација за проценка на потенцијалите за користење на обновливите извори на енергија.
* проекти за водоснабдување: заштита на извори, изградба на цевководи и други делови од системот – пречистителни станици, пумпи, складишта, итн. (до местото каде се врзуваат домаќинствата)
* пречистителни системи за отпадни води, вклучително (ре)конструкција на системите за одводнување и канализација, (ре)конструкција на пречистителните станици за отпадни води;
* (ре)конструкција на речните корита и други мерки за заштита/управување со поплави.

Типови и сектори на проекти коишто не се подобни согласно Повикот за предлози:

* спортски сали, освен оние што се дел или примарно ги користат и со нив управуваат училиштата;
* секој инфраструктурен проект којшто бара решавање на имотно-правни прашања, на пр. имотните права не се јасни или постојат спорови;
* секој инфраструктурен проект поврзан со бизнис којшто носи корист на еден корисник и/или на големо претпријатие – компанија или друго правно лице, согласно правилата на ЕУ за автономни, партнерски или поврзани претпријатија[[4]](#footnote-5).
* секој инфраструктурен проект поврзан со животната средина којшто не е во согласност со националните и ЕУ стратегии, законодавство и насоки.

Листите и на подобните и на неподобните типови на проекти и сектори презентирани овде се неисцрпни и УНДП го резервира правото да прифати или одбие некој предлог проект што не е наведен овде, проследено со писмено објаснување и оправдување.

2.1.4. Подобност на активностите: каков вид документација може да биде финансирана со Повикот?

Следниве типови на проектни документи се подобни да добијат финансиска поддршка:

* градежни проекти во сите фази (прелиминарен план, главен план...)
* геодетски, геолошки, геофизички, геомеханички и хидролошки анализи
* студии за изводливост
* анализа на трошоци и придобивки
* инвестициски студии и бизнис планови (за инфраструктура потребна за бизнисот)
* проценка на влијанието по животната средина
* поединечни делови од градежни проекти (електрична енергија, проверка на статиката, водовод и канализација, греење/ладење, итн. ...) – само ако е потребно да се комплетира постојната документација.

Незадолжително, следниве типови на документи можат да се сметаат за подобни:

* детални урбанистички планови (планови коишто се применуваат за еден или повеќе урбанистички блокови потребни за да се дозволат гринфилд и браунфилд инвестиции, изградба на јавни објекти и др.), во случаи кога оваа одлука била донесена преку јавни консултации – во најмала рака преку форуми во заедницата или регионални форуми;
* ревизија на постојните пакети на проектна документација;
* целосен пакет на документи за пријавување за други фондови – формулари за пријавување, буџети, технички спецификации, предмери, и сл.;
* технички спецификации за сложена опрема (на пример опрема за управување со отпад)
* техничко-технолошки студии, итн.

Листите и на подобните и на неподобните типови проектни документи презентирани овде се неисцрпни, и УНДП го задржува правото да прифати или одбие некоја пријава за проектна документација што не е наведена овде, проследено со писмено објаснување и оправдување.

2.1.5. Прифатливи трошоци

Прифатливи трошоци согласно овој Повик за предлози се сите услуги што ги дава трета страна, а коишто се потребни за изработка на потребната техничка документација.

Трошоци што не се прифаќаат:

* Хонорари за раководење и други хонорари за општинскиот персонал и/или персоналот на Регионалните центри;
* Дневници или патни трошоци;
* Трошоци за опрема потребна за мерење, анализа, и сл.

2.1.6. Кофинансирање од барателите

Во случаи кога конечно утврдениот износ за договорот ги надминува границите утврдени во точка 1.4. горе, од барателот ќе се бара да обезбеди кофинансирање до крајниот износ од сопствени или други извори.

УНДП ќе управува со набавката на услуги и ќе бидат одговорни за спроведување на договорите со трети страни, на пр. исплата на испорачателите на услуги. Од овие причини, од барателите ќе се бара да потпишат договор за споделување трошоци и да ги префрлат потребните средства на УНДП согласно стандардните процедури на УНДП и распоредот утврден со договорот.

2.1.7. Други предуслови

За да се обезбедат точни податоци за евалуација на барањата, општините коишто сè уште ги немаат поднесено сите барани податоци за пресметка на Индексот на развиеност на општините, ќе треба тоа да го направат заедно со остатокот од документите за пријавување.

**2.2. Процедура и содржина на пријавата**

2.2.1. Содржина на пријавата

Задолжителниот „пакет“ за пријавување се состои од:

* Формулар за пријавување (со потпис и печат)
* Пропратни документи: студии, извештаи, одлуки – само ако на нив се упатува во Формуларот за пријавување

Формуларот за пријавување не може на никаков начин да се смени, освен со додавање (копирање) дополнителни табели за „Основните информации за барателот“, во случаи на партнерски барања.

2.2.2. Каде и како да се пријавите?

Формуларот за пријавување во електронски формат мора да се испрати **само по електронска пошта** на **info@lokalenrazvoj.mk** и во предмет да стои **ОПШТИНА [име на општината] или РЕГИОНАЛЕН ЦЕНТАР [ИМЕ] – ПРИЈАВА ЗА ФОНДОТ ЗА ТЕХНИЧКА ДОКУМЕНТАЦИЈА-ВТОР ПОВИК**;

2.2.3 Рок на пријавување

* **31 јули 2020 година, до 22.00ч**

2.2.4. Дополнителни информации

Додека е во тек Повикот за пријавување, потенцијалните баратели ќе имаат можност да постават прашања и да побараат појаснувања во врска со Повикот. Прашањата треба да бидат упатени по електронска пошта на следнава адреса: info@lokalenrazvoj.mk .

На прашањата ќе се одговара редовно на веб страницата од проектот еднаш неделно за времетраењето на Повикот, при што и прашањата и одговорите ќе бидат видливи за сите потенцијални баратели. Прашања ќе можат да се поставуваат до пет дена пред затворањето на Повикот.

Имајќи ги предвид претстојните вонредни парламентарни избори закажани за 15 јули 2020 г. и потешкотиите кои ќе ги предизвикаат во редовната работа на општините, одлуките на советите на општините/регионите ќе може дополнително да се достават, но не подоцна од 17 август 2020 г.

Распрашување лично и по телефон не е дозволено.

УНДП го задржува правото да смени елементи од Повикот, меѓу другото после прашањата од потенцијални баратели. Доколку природата на промените е таква што бара дополнителна работа од страна на барателите или промените се прават пред самиот датум кога завршува повикот, УНДП може да дозволи пролонгирање на периодот за пријавување на повикот.

**2.3. Евалуација и селекција на пријавите**

По затворањето на Повикот за предлози, ќе се спроведе евалуацијата на пријавите за да се направи ранг листа на предлозите и да се утврди на кои ќе им бидат доделени средства согласно овој Повик. Евалуацијата ќе биде спроведена од Комитет за евалуација со помош од градежен инженер назначен од УНДП. **За еден проект да се квалификува за добивање финансиски средства мора да освои најмалку 55 поени.**

Евалуацијата ќе биде спроведена согласно следниве однапред утврдени критериуми и шема за евалуација:

1. АДМИНИСТРАТИВНИ КРИТЕРИУМИ И ПОГОДНОСТ НА БАРАТЕЛИТЕ / ПРОЕКТИТЕ / АКТИВНОСТИТЕ

|  |  |
| --- | --- |
| КРИТЕРИУМ | оценка |
| Дали барателот е подобен согласно правилата на Повикот за предлози? (дел 2.1.1) | ДА / НЕ |
| Дали проектот што е предложен да добие средства за подготовката е опфатен со листата на проекти што се подобни за финансирање? (дел 2.1.2) | ДА / НЕ |
| Дали типот на проектната документација за која се бараат финансиски средства е на листата на подобни проектни документи? (дел 2.1.3) | ДА / НЕ |
| Дали проектот е одобрен/усвоен од општинскиот совет или регионалниот совет? Дали одлуката на советот е приложена? | ДА / НЕ |
| Дали се имотно-правните односи во врска со имотот/локацијата на која се однесува предлог-проектот чисти, без проблеми и конфликти? Дали е кон апликацијата приложен имотен лист?  | ДА / НЕ |
| Дали барателот ги доставил бараните достапни податоци потребни за пресметка на Индексот? \* | ДА / НЕ |
| Дали проектот ги задоволува критериумите за регионален проект согласно упатствата за рамномерен регионален развој? \*\* | ДА / НЕ |

*Полињата означени со \* не важат за пријавите на Регионалните центри.*

*Полињата означени со \*\* важат конкретно за Регионалните центри. Критериумите (види Прилог 1) се исти како тие кои се користат при аплицирање за средства од Програмата за рамномерен регионален развој.*

2. ОЦЕНУВАЊЕ СОГЛАСНО ИНДЕКСОТ НА РАЗВИЕНОСТ НА ОПШТИНИТЕ И МЕЃУОПШТИНСКАТА СОРАБОТКА (Максимални можни поени: 40)

|  |  |
| --- | --- |
| КРИТЕРИУМ | Максимален број поени што можат да се добијат |
| На која категорија од Индексот на развиеност на општините, според актуелната вредност на индексот за развиеност припаѓа пријавата?\* | 30 |
| Дали пријавата што е поднесена резултат на соработката помеѓу две или повеќе општини? | 10 |

*\* Во случај на меѓу-општинска соработка или пријави од регионални центри, во пресметката се зема вредноста на општината-учесник со најниска категорија. Во случај на регионален проект вредноста се пресметува како просек од вредностите на индексот за соодветните општини од планскиот регион.*

3. РЕЛЕВАНТНОСТ НА ПРОЕКТОТ (Максимални можни поени: 30)

|  |  |
| --- | --- |
| КРИТЕРИУМ | Максимален број поени што можат да се добијат |
| Проектот јасно се осврнува на опишаниот проблем.  | 10 |
| Проектот е усогласен со и/или е дел од локална / регионална / национална / ЕУ програма или стратегија. | 5 |
| Проектот е избран / усвоен на општински форум во заедницата или на регионален форум. | 5 |
| Проектот придонесува за остварување на една од Целите за одржлив развој наведени во Насоките за барателите | 5 |
| Проектот јасно го отсликува влијанието врз родовите прашања (одговарајќи на потребите и на жените и на мажите) и се осврнува на потребите на ранливите групи. | 5 |

4. ОДРЖЛИВОСТ НА ПРОЕКТОТ (Максимални можни поени: 30)

|  |  |
| --- | --- |
| КРИТЕРИУМ | Максимален број поени што можат да се добијат |
| Проектот поседува јасен потенцијал да мобилизира дополнителни средства во иднина. | 15 |
| Проектот јасно се осврнува на прашања за одржливоста на планираната инфраструктурна интервенција. | 10 |
| Општината/Регионалниот центар се согласува да го кофинансира проектот. | 5 |

Одржливоста на проектот и одржувањето на проектот се два различни поими. Барателите мораат јасно да го образложат аспектот на одржливоста.

Откако ќе се евалуираат и оценат сите пријави, ќе се примени дополнително начело на приоритет согласно следниов редослед на приоритети:

1. Општините, партнерствата и регионалните центри што не се пријавиле или не им биле доделени средства во Првиот повик;

2. Општините и партнерствата на кои им биле доделени средства во Првиот повик.

Оние што ѝ припаѓаат на втората група според редоследот на приоритети ќе може да добијат средства само откако ќе ѝ бидат доделени средства на првата група.

Резултатите од процесот на евалуација ќе бидат објавени на веб страницата на Проектот и директно ќе бидат известени избраните баратели.

**2.4. ДОДЕЛУВАЊЕ НА ФИНАНСИСКИ СРЕДСТВА И ДОГОВОРИ ЗА СПРОВЕДУВАЊЕ**

**2.4.1. Писма за договор, договори**

Со секоја избрана општина/регионален центар УНДП ќе потпише Меморандум за соработка со кој ќе се уредат взаемните права и обврски меѓу УНДП и корисникот, и тоа откако преку процесот за набавки ќе се утврди точниот износ на секој договор. После формирањето на ранг листата, УНДП ќе спроведе набавка на бараните услуги, и договорите ќе бидат доделени до максималните достапни средства за овој Повик за предлози.

Во случаите кога е потребно кофинансирање, договорите за споделување на трошоци со корисниците ќе треба да бидат потпишани пред договорите со давателите на услуги.

Во случаите каде финансиски средства се доделуваат за проекти коишто се пријавени од повеќе од една општина, Меморандумот за разбирање ќе биде потпишан од сите општини што учествуваат во таквото партнерство. За проектите со кои се пријавуваат Регионалните центри, без разлика на бројот на општини на чија територија проектите се планирани, само еден таков Договор ќе биде потпишан со Регионалните центри со кој ќе се уреди дека тие ги преземаат сите обврски за понатамошните активности поврзани со техничката документација во прашање.

**2.4.2. Спроведување: обврски за барателите, поднесување извештаи, мониторинг**

Секој успешен барател ќе мора да обезбеди барем едно квалификувано лице кое ќе биде назначено како лице за контакт и за давателите на услуги (инженери, архитекти, и сл.) и за персоналот за мониторинг од УНДП, вклучително и инженерот на УНДП. Ова лице треба да може да ги обезбеди неопходните информации, документација и целата друга поддршка на давателите на услуги во извршувањето на нивните задачи.

Набљудувањето на целиот процес ќе го врши проектниот персонал на УНДП со помош од инженерот на УНДП.

Во случаи кога ќе се утврдат сериозни повреди на условите од договорот (Договор за споделување трошоци ...), УНДП го задржува правото да го раскине договорот и ако е можно да ги пренамени средствата за друг проект / барател.

По завршувањето на задачите и испорачувањето на финалниот производ – пакетот техничка документација за проектот; трансферот на сопственоста на конечниот производ ќе се спроведе согласно стандардните процедури на УНДП.

1. Програмирање→Идентификација→формулирање→Финансирање→Спроведување→Евалуација→ (во круг) [↑](#footnote-ref-2)
2. Следниве плански региони имаат право да се пријават: Скопскиот, Источниот, Југоисточниот, Североисточниот, Пелагонискиот, Вардарскиот, Југозападниот и Полошкиот регион. [↑](#footnote-ref-3)
3. Нема потреба од Договор за партнерство кога партнерот е јавен субјект во сопственост или на друг начин под контрола на општината којашто поднела пријава, со оглед дека овој партнерски однос веќе е регулиран со други документи – статути, основачки документи, и сл. [↑](#footnote-ref-4)
4. <https://ec.europa.eu/docsroom/documents/15582/attachments/1/translations> [↑](#footnote-ref-5)